C 404/41

Grozītā vienotā dokumenta publikācija, ko pēc maznozīmīga grozījuma apstiprināšanas veic saskaņā ar Regulas (ES) Nr. 1151/2012 53. panta 2. punkta otro daļu

(2022/C 404/11)

Eiropas Komisija ir apstiprinājusi šo maznozīmīgo grozījumu saskaņā ar Komisijas Deleģētās regulas (ES) Nr. 664/2014 (1) 6. panta 2. punkta trešo daļu.

Ar pieteikumu, kurā lūgts apstiprināt šo maznozīmīgo grozījumu, var iepazīties Komisijas datubāzē eAmbrosia.

VIENOTAIS DOKUMENTS

“Ternera Gallega”

ES Nr.: PGI-ES-0012-AM03 — 24.2.2022

ACVN ( ) AĢIN (X)

1. Nosaukums

“Ternera Gallega”

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.1. grupa. Svaiga gaļa (un subprodukti)

3.2. Apraksts par produktu, uz kuru attiecas 1. punktā minētais nosaukums

Produkts ir svaiga liellopu gaļa un subprodukti, kas iegūti no dzīvniekiem, kuri pieder pie Galisijas balto govju (“Rubia Gallega”) un Galisijas brūno govju (“Morena Gallega”) šķirnes, un no dzīvniekiem, kas izaudzēti no minēto šķirņu krustojumiem vai minēto šķirņu un šādu govju šķirņu krustojumiem: “Asturiana de los Valles”, “Limousine” un “Blonde d'Aquitaine”. Pieņemami ir arī visu iepriekš minēto šķirņu tēviņu krustojumi ar zīdītājgovīm, kas pieder pie Frīzijas (“Frisona”) un Alpu brūnās (“Pardo Alpina”) šķirnes.

Pirms kaušanas dzīvniekus atkarībā no to vecuma, ēdināšanas un ražošanas veida iedala šādās kategorijās:

a) “Ternera Gallega”: dažādā vecumā atšķirti dzīvnieki, kuri nokauti pirms 12 mēnešu sasniegšanas un kuru barības pamatā ir Regulatīvās padomes atļautā lopbarība un koncentrāti;

b) “Ternera Gallega Suprema”: dzīvnieki, kuri turēti kopā ar mātēm un zīdīti vismaz septiņus mēnešus un kurus paredzēts nokaut pirms 10 mēnešu vecuma sasniegšanas;

c) kaujamais jaunlops: dzīvnieki, kuri nokauti pēc 12 mēnešu un pirms 18 mēnešu vecuma.

Katrai no šīm dzīvnieku klasēm atbilst tāda paša nosaukuma kategorija, ko izmanto tirdzniecībā attiecībā uz organoleptiskajām īpašībām, uzbūvi un tauku saturu, un minētās kategorijas ir šādas:

a) “Ternera Gallega Suprema”: gaļas krāsa ir no gaiši sārtas līdz sarkanai; tā satur taukus perlamutra baltā vai gaiši dzeltenā krāsā, ar krēmveida konsistenci; muskuļaudi ir sīkgraudaini un ar stingru konsistenci; — liemeņa uzbūve: S, E, U, R vai O+. Šo kritēriju neņem vērā attiecībā uz Galisijas brūnās šķirnes liellopu liemeņiem, — taukaudu klase S, E un U uzbūvei: tēviņiem 1, 2 vai 3; mātītēm 1, 2, 3 vai 4, — taukaudu klase R un O+ uzbūvei: tēviņiem 2 vai 3; mātītēm 2, 3 vai 4;

b) “Ternera Gallega”: gaļa ir sārtā vai gaiši sarkanā krāsā, tauki ir perlamutra baltā krāsā un vienmērīgi izvietoti, muskuļaudi ir sīkgraudaini un ar stingru konsistenci; — liemeņa uzbūve: S, E, U, R vai O+. Šo kritēriju neņem vērā attiecībā uz Galisijas brūnās šķirnes liellopu liemeņiem, — taukaudu klase S, E un U uzbūvei: tēviņiem 1, 2 vai 3; mātītēm 1, 2, 3 vai 4, — taukaudu klase R un O+ uzbūvei: tēviņiem 2 vai 3; mātītēm 2, 3 vai 4;

c) kaujamais jaunlops: gaļas krāsa ir no gaiši sarkanas līdz piesātināti sarkanai, bet tauku krāsa ir balta vai perlamutra, ar noslieci uz gaiši dzeltenu. Muskuļaudi ir stingri un liesi; — liemeņa uzbūve: S, E, U vai R, — taukaudu klase S, E un U uzbūvei: 1, 2, 3 vai 4, — taukaudu klase R uzbūvei: 2, 3 vai 4.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Tradicionālajās saimniecībās barības pamatā ir mātes piens, un to var papildināt ar graudaugiem, lielākoties kukurūzu, kā arī kartupeļiem, rāceņiem, spēkbarību un dzīvnieku barību. Ražošanas saimniecībās barības pamatā ir spēkbarība un dzīvnieku barība.

Jebkurā gadījumā barībai, kas paredzēta liellopiem, jābūt augu izcelsmes un jāsastāv no izejvielām, ko parasti izmanto Galisijas lopkopībā un klasificē šādās grupās:

— graudaugi un to produkti,

— eļļasaugi un to produkti,

— pākšaugi un to produkti,

— bumbuļaugi, sakņaugi un to produkti,

— spēkbarība,

— citi augi un to produkti,

— minerālvielas,

— dažādi (maizes izstrādājumi un subprodukti, kā arī citi līdzīgi produkti).

Lauksaimniecības dzīvnieku barības sastāvā pārsvarā ir graudaugi; veidojot sastāvu, jāievēro šādas procentuālās daļas attiecībā pret barības kopējo masu: vismaz 60 % graudaugu tikai kā graudi vai vismaz 65 % graudaugu kā graudi un to produkti.

Attiecībā uz koncentrātiem, kas paredzēti dzīvniekiem agrīnā vecumā, šīs proporcijas var samazināt par pieciem procentpunktiem.

Stingri aizliegts lietot tādus produktus, kas var ietekmēt normālo dzīvnieku pieauguma un attīstības ritmu, piemēram, pārstrādātos dzīvnieku izcelsmes produktus.

Lai dzīvnieku barību varētu kontrolēt, ražotājiem ir jānoslēdz līgums ar aizsargātās ģeogrāfiskās izcelsmes norādes “Ternera Gallega” Regulatīvo padomi.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Lai saglabātu produkta specifiku un varētu pārbaudīt ražošanas apstākļus, kā arī nodrošinātu izsekojamību, dzīvnieku dzimšanai, audzēšanai un nobarošanai, kā arī nokaušanai un liemeņu izciršanai ir jānoris noteiktajā ģeogrāfiskajā apgabalā.

Visiem uzņēmējiem, kuri iesaistās ražošanas un gatavošanas procesos, jābūt reģistrētiem AĢIN “Ternera Gallega” Regulatīvās padomes reģistros. Uzskaites reģistrus kārto: saimniecības, nobarošanas fermas, lopkautuves un gaļas sadalīšanas uzņēmumi, gaļas vairumtirgotāji un mazumtirgotāji.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Sertificētus liemeņus drīkst pārdot patērētājiem, vēlākais, nākamajā dienā pēc attiecīgo dzīvnieku nokaušanas.

Sasaldētus sertificētus liemeņus, ceturtdaļas un gabalus ar šo aizsargāto ģeogrāfiskās izcelsmes norādi (AĢIN) apzīmēt nedrīkst.

Ar AĢIN apzīmēto gabalu izciršana nedrīkst notikt kopā ar citas — ar aizsargātu nosaukumu neapzīmētas — gaļas izciršanu, un gabalu uzglabāšanu organizē tā, lai nesajauktu kopā ar citiem gabaliem.

Sertificēto gaļu var izcirst filejās, sagatavot pārdošanai un marķēt uzņēmumos, kas reģistrēti Regulatīvajā padomē, kā arī specializētos uzņēmumos, kuri iepriekš noslēguši sadarbības līgumu ar Regulatīvo padomi, lai varētu šo gaļu kontrolēt, marķēt un tirgot.

3.6. Ar reģistrēto nosaukumu apzīmētā produkta marķēšanas īpašie noteikumi

Identificēšanas un izsekojamības nolūkā visi liemeņi, gabali un porcijas tiek marķētas. Etiķetes piestiprina produktam katrā sagatavošanas posmā (kaušanas, izciršanas un/vai filejas atdalīšanas posmā). Šim marķējumam ir atšķirīga krāsa atbilstoši klasifikācijai, kas minēta produkta apraksta 3.2. punktā, un marķējumā ietilpst šāda informācija: “Ternera Gallega” nosaukums un logotips, Eiropas Savienības AĢIN logotips un dati par izsekojamību. Papildus marķējumam katram pusliemenim pievieno pavaddokumentu ar informāciju par izcelsmes saimniecību, tā identitāti un dzīvnieka klasifikāciju, kaušanas vecumu, liemeņa klasifikāciju un svaru, lopkautuvi un kaušanas datumu.

4. Ģeogrāfiskā apgabala īsa definīcija

Ģeogrāfiskais apgabals, kurā iegūst ar aizsargāto ģeogrāfiskās izcelsmes norādi “Ternera Gallega” apzīmēto produktu, ietver visu Galisijas teritoriju.

5. Saikne ar ģeogrāfisko apgabalu

5.1. Ģeogrāfiskā apgabala specifika

Galisijas reljefu veido pauguraini kalni un plašs upju tīkls; tai ir raksturīgs Atlantijas klimats, bagātīgi nokrišņi un mērenas gaisa temperatūras, kas rada labvēlīgus apstākļus augstai lauksaimniecības kultūru, arī lopbarības, ražībai. Šāda augsnes ražība ir veicinājusi intensīvu lopkopības attīstību minētajā teritorijā, kā arī spēcīgas ražošanas un pārstrādes rūpniecības izveidi, kur liellopu gaļai ir galvenā nozīme.

Vēsturiski lopkopība ir veidojusies ģimenes saimniecībās, kurās no paaudzes paaudzē tika nodotas tradicionālās zināšanas par liellopu audzēšanas, ēdināšanas un izmitināšanas paņēmieniem.

5.2. Produkta specifika

Gaļas liellopu šķirņu esība, starp kurām jāmin Galisijas balto govju šķirne, kas sākumā tika izmantota trejādām vajadzībām (lauku darbiem, piena ražošanai un gaļas ieguvei), taču lielākoties gaļas ražošanai, veido pamatu lauksaimnieciskās ražošanas sistēmai, kurai raksturīgas neliela izmēra saimniecības un kurās izmanto pieejamos resursus: pienu, lopbarību, lauksaimniecības kultūras, piemēram, graudaugus (galvenokārt kukurūzu), kartupeļus, rāceņus u. c.

Vēsturiski Galisijā lopus kāva, pirms tie sasniedza 10 mēnešu vecumu, tādējādi iegūstot vieglus liemeņus, kuru gaļas organoleptiskās īpašības būtiski izcēlās ar tās maigumu, krāsu, konsistenci un sulīgumu. Liela daļa teļu tika baroti galvenokārt ar mātes pienu, un tas minētajām īpašībām piešķīra noteiktas nianses attiecībā uz gaļas izskatu (piemēram, tauku krāsu un krēmveida konsistenci) un garšu. Saistībā ar šā AĢIN produkciju attiecībā uz šiem dzīvniekiem un to gaļu lieto apzīmējumu “suprema”. Mazākā apjomā Galisijā ražo arī gaļu no vecākiem dzīvniekiem, kuri arī tiek audzēti ģimenes saimniecībās. Šīs ražošanas pamatā ir liellopu šķirņu ģenētisko iespēju un lopbarības resursu plašāka izmantošana (kukurūzas un graudaugu spēkbarība). No šiem dzīvniekiem iegūtā gaļa izceļas ar košāku krāsu, rupjāku konsistenci un izteiktāku garšu.

5.3. Cēloniska saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Galisijas iedzīvotāji jau senos laikos izmantoja liellopus gaļas un tauku iegūšanai. Ja sākotnēji šie mājlopi bija izturīgi un mežonīgi, kā arī neliela izmēra, pēc Amerikas izcelsmes kartupeļu un kukurūzas ieviešanas tie kļuva resnāki un tos varēja izmantot lauku darbos, kā arī gaļas un piena ražošanai. Šāda daudzpusība lielā mērā sekmēja zemes īpašumtiesību veidošanos reģionā, jo pēc ģimenes patēriņa apmierināšanas liellopi radīja pārpalikumus, kas ļāva iegādāties zemi.

18. gadsimtā Galisijas liellopu nozīme palielinājās, jo gaļu sāka eksportēt uz Angliju, un tā tas turpinājās līdz pat 20. gadsimta sākumam. Līdz pagājušā gadsimta 60. gadu beigām Galisija piegādāja liellopu gaļu lielai daļai Spānijas. No sociālā viedokļa gaļas ražošana patlaban ir galvenā lauksaimnieciskā darbība un nodrošina iedzīvotāju piesaisti lauku videi.

Konkrētāk, gaļu “Ternera Gallega” ražo ģimenes lopkopības saimniecībās, kurās ievēro Galisijas miesnieku tradīcijas un godā vēsturi, vienmēr rūpējoties par kvalitāti. Šajās saimniecībās ir vērojama īpaša simbioze starp govi, teļu un vidi, un to veicina Galisijas lopkopju rūpes un zinātība, pārmantojot ražošanas paņēmienus, kurus gadsimtu gaitā tēvs nodeva dēlam un kuri balstīti uz saimniecībā pieejamo resursu izmantošanu un īpašām rūpēm par dzīvniekiem — lopkopības vēstures līdzgaitniekiem un dalībniekiem —, kas vienmēr devuši izcilas kvalitātes lauksaimniecības un pārtikas produktus, pateicoties kuriem Galisijas gaļa ir ieguvusi labu slavu Spānijas tirgū.

Atsauce uz produkta specifikācijas publikāciju

https://mediorural.xunta.gal/sites/default/files/produtos/en-tramitacion/Pliego-de-condiciones-TG-decembro_2021.pdf

(1) OV L 179, 19.6.2014., 17. lpp.